laion/Wikipedia-Exotic huggingface dataset:
צבי פלסר

צבי פלסר (נולד ב-28 ביולי 1968 ברחובות) הוא צ'לן ישראלי. הוא מכהן כפרופסור חבר במסלול היוצר באקדמיה למוזיקה ולמחול בירושלים. צבי פלסר נולד בישראל בעיר רחובות במשפחה שוחרת מוזיקה. אביו, יצחק פלסר (1986-1940), שהיה פיזיקאי בתחום הפיזיקה הגרעינית ופרופסור במכון ויצמן למדע, נמנה עם מקימי הקאמרטה הישראלית רחובות (1984), שהפכה לימים לקאמרטה הישראלית ירושלים. צבי פלסר הוא בוגר המרכז למוזיקה בירושלים כחלק מהתוכנית למוזיקאים צעירים מצטיינים בניהולו של אייזק שטרן. פלסר הוא תלמידם של צבי הראל בישראל ושל דייוויד סויר בארצות הברית. כמו כן למד בבית הספר ג'וליארד אצל זארה נלסובה. הוא זכה בפרס פרנסואה שפירא ובמלגות קרן התרבות אמריקה-ישראל. פלסר הוא זוכה התחרות הבינלאומית הארבעים ואחת במרכז קנדי בוושינגטון, הופיע כסולן בצפון אמריקה, אירופה וישראל וזכה לשבחי הקהל והביקורת. פלסר הופיע לראשונה בגיל 17 בארצות הברית, לצדם של אייזק שטרן ופנחס צוקרמן על בימת אולם הקרנגי הול בניו יורק ולאותו אולם שב כעבור שלוש שנים כסולן עם תזמורת ג'וליארד בניצוחו של זובין מהטה. מאז הופיע פלסר כסולן עם תזמורות נודעות, בהן הקאמרטה הישראלית ירושלים, התזמורת הפילהרמונית הישראלית, התזמורת הקאמרית הישראלית, סימפונט רעננה, התזמורת הסימפונית הישראלית ראשון לציון, התזמורת הסימפונית רמת גן, התזמורת הפילהרמונית של באפלו, התזמורת הסימפונית של המבורג, התזמורת הסימפונית הלאומית של ארצות הברית, האקדמיה של סנט מרטין בשדות, התזמורת הקאמרית של מינסק ועוד. ב-2013 הוא שימש כחבר בחבר השפוטים של תחרות הצ'לו "גספר קסאדו" ביפן. בינואר 2015 ניגן פלסר בברלין כסולן בקונצרט מיוחד של הפילהרמונית של ברלין בניצוחו של סיימון ראטל. פלסר מרבה בנגינת רסיטלים במרכזי המוזיקה החשובים בעולם, ונוטל חלק בפסטיבלים נודעים כמרלבורו, שלזוויג-הולשטיין, סרבנטינו במקסיקו, לפלנד בשוודיה ומונפלייה בצרפת והוא מרבה גם בביצוע מוזיקה קאמרית ברחבי העולם, ובין היתר נמנה עם מייסדי רביעיית הוברמן וה-Concertante Chamber Players. בשנת 2002 הוא ביצע בכורה עולמית של דו-השיח לצ'לו ותזמורת מאת יוסף ברדנשווילי. צבי פלסר מנגן על צ'לו גואדניני המושאל מטעם קרן התרבות אמריקה-ישראל. הוא פרופסור באקדמיה למוזיקה ולמחול בירושלים, ראש התוכנית למוזיקה קאמרית. הוא מלמד באקדמיה בירושלים משנת 1998 לימד בעבר בבית הספר לאמנויות של צפון קרוליינה, בבית הספר "אנקור" באוהיו, בתוכנית למוזיקה על שם פרלמן ובבית הספר הגבוה למוזיקה בווירצבורג בגרמניה. כמו כן הוא לימד ה"צלילים בעמק" - קורס קיץ שהתקיים בעמק יזרעאל. במשך עשור בין השנים 2011 - 2021 שימש כמנהלו האמנותי של פסטיבל קול המוסיקה בגליל העליון. אחיו, רונן פלסר, הוא פרופסור לפיזיקה באוניברסיטת דיוק בארצות הברית. פרס פרנסואה שפירא בישראל זוכה התחרות הבינלאומית ה-41 במרכז קנדי בוושינגטון. אתר האינטרנט הרשמי של צבי פלסר באתר האקדמיה למוסיקה ולמחול בירושלים נעם בן זאב, צבי פלסר, המנהל האמנותי החדש של פסטיבל כפר בלום, רוצה לנער לכם את האוזניים, באתר הארץ, 21 ביולי 2011 בפסטיבל סלון-דה-פרובאנס ביולי 2018 כתבה ב"וושינגטון פוסט" בימי מלחמת המפרץ 1991 - מוזיקה באמצע הטירוף Pamela Sommers - Music amid the madness 4 בפברואר 1991 באתר האקדמיה הבינלאומית למוזיקה של סולסונה ראיון של 5 דקות עם צבי פלסר - באתר יוטיוב צבי פלסר, באתר MusicBrainz (באנגלית) P.Sommers 1991 נעם בן זאב 2011
קבוצת וישגראד

קבוצת וִישֶגְרַאד (בהונגרית: Visegrádi Együttműködés או Visegrádi négyek) ולפעמים רביעיית וישגראד, או V4, היא ברית פוליטית של ארבע מדינות מרכז-אירופאיות הכוללת את הונגריה, פולין, צ'כיה וסלובקיה למטרות של קידום שיתוף פעולה ואינטרסים משותפים בתחומי אינטגרציה אירופאית, כלכלה, צבא ואנרגיה. הברית נוסדה ב-1991 כשהמדינות הפסיקו להיות קומוניסטיות, ראשיה נפגשו לראשונה בעיירה ההונגרית וישגראד וביקשו להצטרף לנאט"ו ולאיחוד האירופי. הקבוצה נקראה פעם "משולש וישגראד", בשל העובדה כי במקור הייתה ברית של שלוש מדינות, לפני שצ'כוסלובקיה התפצלה לצ'כיה וסלובקיה. המונח אינו תקף מאז 1993, אך בכל זאת מופיע מדי פעם. ישראל נקבעה כמארחת של הוועידה ביולי 2018. עקב הבחירות לכנסת ה-21 מועד הוועידה נדחה לפברואר 2019. ברם, לאור התבטאויות ראש הממשלה בנימין נתניהו וממלא מקום שר החוץ ישראל כץ לגבי השתתפות הפולנים בשואה, פולין החרימה את הוועידה והיא בוטלה. ערך מורחב – קבוצת הקרב וישגראד קבוצת הקרב וישגראד היא קבוצת קרב של האיחוד האירופי. הקבוצה, שהוקמה בשנת 2016, כוללת חיילים ממדינות קבוצת וישגראד בהובלת פולין. מדיה וקבצים בנושא קבוצת וישגראד בוויקישיתוף אתר האינטרנט הרשמי של קבוצת וישגראד (באנגלית, בצ'כית, בהונגרית, בפולנית ובסלובקית) קבוצת וישגראד, ברשת החברתית אקס (טוויטר) בפולנית: Grupa Wyszehradzka, בצ'כית: Visegrádská čtyřka או Visegrádská skupina, בסלובקית: Vyšehradská skupina או Vyšehradská štvorka The Bratislava Declaration of the Prime Ministers of the Czech Republic, the Republic of Hungary, the Republic of Poland and the Slovak Republic on the occasion of the 20th anniversary of the Visegrad Group, קבוצת וישגרד, ‏2015 The not-so-fantastic 4: Central Europe’s divided Visegrad alliance, POLITICO, ‏2022-01-07 (באנגלית אמריקאית) נעה לנדאו, אחרי המשבר עם פולין, בוטלה ועידת וישיגראד בישראל ויתקיים מפגש מצומצם, באתר הארץ, 18 בפברואר 2019 ערך זה הוא קצרמר בנושא יחסי חוץ ובנושא אירופה. אתם מוזמנים לתרום לוויקיפדיה ולהרחיב אותו.
משה חיים שמרלר

הרב משה חיים שמרלר (כ"ט באב תרפ"ז, אוגוסט 1927 – כ"ד בתמוז תשע"ז, יולי 2017) היה רב פוסק הלכה ואב בית דין קהילת "מחזיקי הדת" בציריך שבשווייץ למעלה מחמישים שנה, פוסק הלכה נודע, מחבר סדרת הספרים שו"ת "מחשבת חיים". נולד בווינה לפייגא רוניא והרב נפתלי צבי שמרלר. בחודש אלול תרצ"ח עלה לישראל עם משפחתו והתחיל ללמוד אצל אביו ששימש כראש ישיבת חיי עולם בירושלים, שם למד יחד עם האדמו"ר בעל ה'פני מנחם' מגור. לאחר חתונתו, למד ביחד עם הרב חיים ברים, הרב חיים שלמה רבינוביץ ועוד, בכולל של חסידי בויאן, הכולל היה המרכז ללמדנים חסידיים באותה תקופה, במשך תקופה החליף את הרב ברוך שמעון שניאורסון כר"מ בישיבת תומכי תמימים בלוד. בשנת תשי"ח נסע לציריך, שווייץ, לצורך טיפול למחלת הפוליו לקרובה שלו, והתמנה לר"מ בישיבת לוצרן שבאוברנאו, לאחר כשנה התמנה לאב בית דין קהילת 'מחזיקי הדת' בציריך. בנוסף עמד בראש מערכת הכשרות הכללית בשווייץ. בשנת תשע"ד עקב חולשתו עלה לישראל. נפטר בכ"ד תמוז תשע"ז בבית החולים 'הדסה הר הצופים', הלווייתו עברה בבית מדרשו מחשבת חיים ברחוב סורוצקין 25 ירושלים, ומשם לעבר ישיבת כוכב מיעקב טשעבין, עקב היותו תלמיד קרוב ומובהק לרבו הרב מטשעבין דוב בעריש וידנפלד, ונקבר בבית הקברות הר המנוחות בירושלים. הרב נפתלי צבי, ממלא מקומו בקהילת מחזיקי הדת (נפטר בב' באלול תשע"ט) הרב יוסף, ראש כולל מחשבת חיים, ירושלים הרב יונתן בנימין ווייס, גאב"ד מונטריאול הרב זאב הלוי פלדמן, אב"ד קהל תורה עץ חיים והבד"צ לונדון הרב יהושע גרינצווייג, ר"מ בישיבת נזר התורה בירושלים הרב בצלאל מנחם ברנשטיין, ר"מ בישיבת טשכנוב ירושלים הרב יעקב מרדכי פדר, ר"מ בבעלזא ירושלים, ירושלים הרב דוב בערל אייזנבלט, מחבר ספר 'דברי שלום' הרב משה חיים שמרלר, מחשבת חיים, ציריך תשנ"ט, באתר היברובוקס שו"ת חלק אורח חיים שו"ת חלק יורה דעה מחשבת חיים ירח האיתנים מחשבת חיים, חודש ניסן מחשבת חיים, חנוכה עלון שבועי היוצא לאור מדי שבת בשבתו בשם 'מחשבת חיים'[דרושה הבהרה] משה ויסברג, אבל בשוויץ: גאב"ד ציריך הגאון רבי משה חיים שמרלר זצ"ל, באתר בחדרי חרדים, 18 ביולי 2017. זאב בלוי, ‏טרגדיה: הגאון רבי נפתלי צבי שמרלר זצ"ל, באתר JDN‏.
אליפות ברזיל בכדורגל 1988

אליפות ברזיל בכדורגל 1988 הייתה הפעם ה-32 בו נערכה תחרות ארצית בכדורגל בברזיל. היא אורגנה על ידי קונפדרציית הכדורגל הברזילאית. המשחקים החלו ב- 2 בספטמבר 1988 והסתיימו ב-19 בפברואר 1989. אחרי בעיות בארגון התחרות בשנת 1986, בשנת 1987 התווספו גם מאבקי כוח בין הקונפדרציה לבין הקבוצות החזקות של ברזיל. בעקבות כך, לקראת עונת 1988 נערך ארגון מחדש של מתכונת התחרות. לראשונה הוחלט להקים ליגה בכירה וליגת משנה תוך הסדרה ברורה של מעבר הקבוצות בין הליגות. בתחרות השתתפו 24 קבוצות. זה כלל כל הקבוצות שבעונה הקודמת השתתפו במודול הירוק והקבוצות החזקות שהשתתפו בתחרות של המודול הצהוב של העונה הקודמת. בעונה הסדירה הקבוצות חולקו לשני בתים. במחצית הראשונה הקבוצות שיחקו עם קבוצות של אותו בית, ובמחצית השנייה הם שיחקו עם קבוצות של הבית השני. קבוצות שהגיעו למקומות 1-2 בסיום המחצית הראשונה והשנייה העפילו לשלב הגמר. משחקי רבע הגמר, חצי הגמר והגמר נערכו בשיטת משחק בית ומשחק חוץ. במהלך שלבי הבתים של האליפות עבור הניצחון הוענקו שתי נקודות. במקרה של תיקו הייתה נערכת סדרת בעיטות עונשין. המנצח היה מקבל שתי נקודות והמפסדי נקודה בודדת. במהלך שלבי הגמר, במידה ומפגש כפול לא נתן הכרעה, הקבוצה עם הישג טוב יותר בשלב הקודם העפילה להמשך התחרות. באהיה זכתה באליפות. זו הייתה הזכייה השנייה בתולדות המועדון. בסיום העונה באנגו, סנטה קרוז, קריסיומה ואמריקה (ריו דה ז'ניירו) ירדו לליגת משנה. בעקבות החלטה לצמצם את הלידה ל-22 קבוצות מליגת משנה העפילו לליגה הבכירה אינטרנסיונל לימיירה ונאוטיקו. משתתפי משחק הגמר העפילו לגביע ליברטדורס נילסון, שחקנה של אינטרנסיונל כבש 20 שערים וזכה בתואר מלך השערים של האליפות. קלאודיו טפארל, שחקנה של אינטרנסיונל זכה בפרס "כדור הזהב" לכדורגלן העונה. נתונים מאתר rsssf נתונים מאתר futpedia
בט"ר ניצנים

בט"ר ניצנים (מחנה יהושע) הוא בסיס טירונים צבאי השייך למערך מגל בצה"ל. בבט"ר מוכשרים טירונים לרמת רובאות 02 ורובאות 03. הבסיס שוכן בשמורת הטבע חולות ניצנים במישור החוף הדרומי. בשמו הרשמי נקרא "מחנה יהושע" על שמו של האלוף יהושע גלוברמן. עד 1995 שימש הבסיס את חיל השריון. ב-1997 עבר הבסיס לאחריות מערך מגל, והוא משמש להכשרות כלל צה"ליות (עורפיות), בהן הכשרות שהתבצעו קודם לכן במחנה חורון מדרום לשכם (בה"ד 3). בבסיס חמש פלוגות טירונים המוכשרים לרובאות 02 במשך ארבעה עד שבעה שבועות: מגן, גפן, אביב, דקל והראל. פלוגת אילן הייתה בעבר פלוגה נפרדת עבור חיילים בני ישיבות, וכיום מבצעת גם הכשרה מתקדמת (הכוללת רובאי 03) למאבטחי מתקנים. פלוגת טירונות נוספת, גולן, נועדה להכשרת רובאי 03 במשך 10 שבועות, ומיועדת להכשרת פרמדיקים, חניכי תוכנית חבצלות, קציני לוגיסטיקה, צוערי מסלול "צמרת", מאבטחי הקריה ועוד. מדי שנה מוכשרים בבסיס כ-6,500 טירונים. ברוב הפלוגות בבסיס, בפרט באלו המכשירות הכשרה קצרה לרובאות 02, משובצים חיילים או חיילות בנפרד, אך צוות המפקדים הוא מעורב. מפקדת הבט"ר הנוכחית היא סא"ל עדי יפרח. בט"ר ניצנים באתר מתגייסים של צה"ל יאיר נתיב, ‏טירונות: מבט מבפנים, באתר ‏מאקו‏, 31 באוגוסט 2011 תוכנית חבצלות – שלבי ההכשרה, באתר חבצלות סיכום דיון איוש בראשות מ"זי, באתר צה"ל, 9 במאי 2024
פורטוגזה

אסוסיאסאו פורטוגזה דה דספורטוס, או בקיצור הנפוץ פורטוגזה, הוא מועדון כדורגל ברזילאי המייצג את העיר סאו פאולו שבברזיל. המועדון משחק בסרייה ד', שהיא הליגה הרביעית בברזיל. המועדון הוקם בשנת 1920 ושיחק באליפות סאו פאולו. במהלך השנים הוא זכה שלוש פעמים באליפות סאו פאולו. בשנת 1996 הוא זכה במקום השני באליפות ברזיל. בעקבות כך, הוא העפיל לגביע ליברטדורס 1997. במסגרת הארצית המועדון שיחק שנים רבות בליגה הבכירה. בפעם האחרונה הוא עלה לליגה הבכירה בשנת 2011. בשנת 2013 הוא סיים את העונה קצת מעל רף הירידה, אך בעקבות שימוש בכדורגלן שהיה עם כרטיס אדום הם הוענשו בהורדת נקודות שגרמה למועדון לרדת לליגת משנה. מאז הוא משחק בליגות נמוכות. בשנת 2020 המועדון זכה ב"גביע סאו פאולו", והדבר איפשר לו לחזור לתחרויות ברמה ארצית. באותה עונה במועדון שיחק אדילסון באהיה, שהיה בסגל מספר קבוצות ישראליות בעבר. נכון לשנת 2021 בדרגה ד'. בהתאם לתוצאות עונת 2022 היא קיבלה זכות לשחק באליפות סאו פאולו בכדורגל לאחר הפסקה של שבע שנים. ברזיל דז'למה סאנטוס ברזיל דידה ברזיל זוזימו מדיה וקבצים בנושא פורטוגזה בוויקישיתוף אתר האינטרנט הרשמי של פורטוגזה (בפורטוגזית) פורטוגזה, ברשת החברתית פייסבוק פורטוגזה, ברשת החברתית אקס (טוויטר) פרופיל, באתר Transfermarkt ערך זה הוא קצרמר בנושא כדורגל ברזילאי ובנושא מועדוני כדורגל. אתם מוזמנים לתרום לוויקיפדיה ולהרחיב אותו.
אלכסנדר סמדוב

אלכסנדר סרגייביץ' סמדוב (ברוסית: Александр Сергеевич Самедов; נולד ב-19 ביולי 1984) הוא כדורגלן עבר רוסי ששיחק בעמדת הקשר ספרטק מוסקבה במשך 5 שנים וזכה עמה באליפות ובסופרקאפ הרוסי. הכריז על פרישה ממשחק ביולי 2019 אך כעבור חודש הפך לשחקן במועדון זנאמיה נוגינסק מהליגה החובבנית ברוסיה. סמדוב התחיל את הקריירה שלו במחלקת הנוער של ספרטק מוסקבה ונחשב לאחד מהכישרונות המבטיחים שגדלו בה. עד מהרה סמדוב השתלב בקבוצה הבוגרת והפך לשחקן מפתח, עד שבעונת 2004 אלכסנדר סטארקובס נבחר לאימון הקבוצה ומעמדו בקבוצה התערער. בקיץ 2005 חתם בלוקומוטיב מוסקבה תמורת 3.4 מיליון אירו. בעונת 2008 חתם בפ.צ מוסקבה. לקראת עונת 2010 חתם בדינמו מוסקבה. ב-27 ביוני 2012 סמדוב חזר לקדנציה שנייה בלוקומוטיב תמורת 8.2 מיליון אירו. בעונת 2013/2014 סמדוב נבחר לכדורגלן העונה של לוקומוטיב על פי סקר שנערך באתר האוהדים של הקבוצה. ב-16 בינואר 2017 סמדוב חזר לספרטק מוסקבה. שנתיים לאחר מכן, בינואר 2019, סיים את חוזהו בקבוצה ועבר לקריליה סובייטוב סמרה, במדיה שיחק עד מאי 2019. ביולי 2019 הכריז על פרישתו ממשחק. בספטמבר אותה שנה חזר למגרשים, הפעם במדי זנאמיה נוגינסק מהליגה החובבנית. בשנת 2003 סמדוב קיבל הצעה מההתאחדות לכדורגל באזרבייג'ן לשחק בנבחרת המקומית כיוון שאביו הגיע מאזרבייג'ן, אך דחה את ההצעה כיוון שהיה עליו לוותר על הדרכון הרוסי. ב-7 באוקטובר 2011 סמדוב ערך את הופעת הבכורה שלו בנבחרת רוסיה בניצחון 0-1 נגד סלובקיה במסגרת מוקדמות יורו 2012. ב-6 בספטמבר 2013 סמדוב הבקיע צמד שערי ליגה בניצחון 1-4 נגד לוקסמבורג במסגרת מוקדמות מונדיאל 2014. סמדוב נכלל בסגל הנבחרת לקראת מונדיאל 2014, יורו 2016, גביע הקונפדרציות 2017 ומונדיאל 2018. לאחר ההפסד לקרואטיה בשלב רבע גמר המונדיאל, הודיע על פרישתו מהנבחרת, ביולי 2018. לוקומוטיב מוסקבה הגביע הרוסי: 2006/2007, 2014/2015, 2016/2017 ספרטק מוסקבה ליגת העל הרוסית: 2016/2017 הסופר קאפ הרוסי: 2017 אישיים כדורגלן השנה בלוקומטיב מוסקבה (אוהדים): 2013/2014 מדיה וקבצים בנושא אלכסנדר סמדוב בוויקישיתוף אלכסנדר סמדוב, ברשת החברתית אינסטגרם אלכסנדר סמדוב, באתר Transfermarkt אלכסנדר סמדוב, באתר Soccerway אלכסנדר סמדוב, באתר WorldFootball.net אלכסנדר סמדוב, באתר National Football Teams אלכסנדר סמדוב, באתר FootballDatabase.eu В Ногинске — кайф. Там играют бывшие сборники, а на стадионе — крутейшая атмосфера
רוברט הדלנד

רוברט פרדריק הדלנד (באנגלית: Robert Frederick Hedelund) הוא קצין בדימוס בדרגת לוטננט גנרל, שירת כמפקד פיקוד כוחות הנחתים ומפקד הנחתים בגזרת האוקיינוס האטלנטי. הדלנד סיים ב-1983 תואר ראשון מאוניברסיטת פלורידה אטלנטיק והתגייס לחיל הנחתים. במאי 1985 סיים קורס טיס והוסמך כטייס מסוקים. שירת כטייס מסוקי CH-46E בטייסת 264 בשנים 1985–1988, כמדריך טיסה בטייסת האימונים 18 בשנים 1989–1991, כטייס CH-46E בטייסת 365 בשנים 1991–1994 וכמדריך בטייסת האימונים הראשונה בשנים 1995–1998. בשנת 2000 פיקד על טייסת מנהלה בלהק הנחתים ה-29. בשנים 2001–2003 פיקד על טייסת המסוקים 162 והשתתף עמה במלחמת עיראק. ביולי 2006 מונה למפקד טייסת האימונים הראשונה, המאמנת את צוותי האוויר של חיל הנחתים. ביוני 2008 מונה לעוזר צבאי בכיר למזכיר הצי של ארצות הברית. באוגוסט 2009 מונה לראש מעבדת הלוחמה של חיל הנחתים וסגן ראש המשרד למחקר ימי של מחלקת הצי. בפברואר 2011 מונה לראש מחלקת התמיכה בחיילי הנחתים ומשפחותיהם. במאי 2013 מונה למפקד כנף הנחתים השנייה. ביוני 2015 מונה למפקד כוחות הנחתים בדרום קוריאה וכראש אגף התכנון של כוחות האו"ם ופיקוד כוחות ארצות הברית בקוריאה. במהלך שירותו צבר כ-5,200 שעות טיסה. ביולי 2017 קודם לדרגת לוטננט גנרל ומונה למפקד כוח המשלוח השני של חיל הנחתים. ביולי 2019 מונה למפקד פיקוד כוחות הנחתים ומפקד הנחתים בגזרת האוקיינוס האטלנטי. הדלנד בוגר המכללה לפיקוד ומטה של חיל האוויר ומכללת המטה של הכוחות המזוינים. נשוי לאלישיה. מדיה וקבצים בנושא רוברט הדלנד בוויקישיתוף ביוגרפיה באתר חיל הנחתים PASSING THE TORCH: II MEF BIDS FAREWELL TO COMMANDER, אתר חיל הנחתים, 17 ביולי 2017
אליפות ברזיל בכדורגל 1989

אליפות ברזיל בכדורגל 1989 הייתה הפעם ה-33 בו נערכה תחרות ארצית בכדורגל בברזיל. היא אורגנה על ידי קונפדרציית הכדורגל הברזילאית. המשחקים החלו ב- 6 בספטמבר 1989 והסתיימו ב-16 בדצמבר 1989. בתחרות השתתפו 22 קבוצות. מליגת משנה העפילו לליגה הבכירה אינטרנציונל לימיירה ונאוטיקו. בעונה הסדירה הקבוצות חולקו לשני בתים. הקבוצות נפגשו עם הקבוצות האחרות של הבית מפגש בודד. שמונה קבוצות מכל בית העפילו לשלב השני. שלוש קבוצות אחרונות בכל בית הועברו לפליי-אוף תחתון לקביעת הקבוצות שיירדו לליגת משנה. בשלב השני הקבוצות שיחקו בשני בתים. נקודות של השלב הראשון נשמרו לסיכום כלל הנקודות שנצברו. מנצחי הבתים נפגשו במשחק הגמר. במהלך שלבי הבתים של האליפות עבור הניצחון הוענקו שתי נקודות ונקודה עבור תיקו. במהלך שלבי הגמר, במידה ומפגש כפול לא נתן הכרעה, הקבוצה עם הישג טוב יותר בשלב הקודם העפילה להמשך התחרות. ואסקו דה גאמה זכתה באליפות. זו הייתה הזכייה השנייה בתולדות המועדון. בסיום העונה אתלטיקו פרנאאנסה, גוארני, רסיפה וקוריטיבה ירדו לליגת משנה. בעקבות החלטה לצמצם את הלידה ל-20 קבוצות מליגת משנה העפילו לליגה הבכירה ברגנטינו וסאו חוזה. משתתפי משחק הגמר העפילו לגביע ליברטדורס טוליו, שחקנה של גויאס כבש 10 שערים וזכה בתואר מלך השערים של האליפות. ריקרדו רושה, שחקנה של סאו פאולו זכה בפרס "כדור הזהב" לכדורגלן העונה. נתונים מאתר rsssf נתונים מאתר futpedia
יוזפא שמש

יפתח יוסף יוזפא הלוי מנצפך המכונה יוזפא שַׁמֶשׁ ׁ(=יוזפא השמש) מוורמיזא (1604, י"ג באדר א' ה'שס"ד – 1678, י"ג בשבט ה'תל"ח) היה שמש קהילת וורמייזא במשך למעלה משלושים שנה, נאמן הקהל ורושם רשימות. יוזפא נולד לנפתלי הרץ בפולדה, ולמד בה עד 1623 אצל הרב פינחס הורביץ. בעת מלחמת שלושים השנים נסע ללמוד בישיבה בוורמס אצל המקובל רבי אליהו לואנץ. בסביבות גיל 21 נשא לאשה את העלמה פיירכען, לאחר נישואיו התמנה לשמש הקהילה, תפקיד בו החזיק למשך למעלה משלושים שנה. שימש כשוחט, אחראי לכתיבת גיטין וכתיבת אגרות ושטרות הקשורים לקהילה. במהלך תפקידו תיעד את מנהגי קהילת וורמייזא העתיקה (אחת משלוש הקהילות החשובות ביהדות אשכנז - קהילות שו"ם) והעלה על הכתב מאורעות מהן ניתן ללמוד על ההתמודדויות של קהילת וורמיזא בגרמניה. חי בוורמס עד לפטירתו ב-1678. בנו אליעזר ליברמן הדפיס את ספרו "מעשה ניסים" בתרגום יידי. בספריו אהב יוזפא להשתמש במליצות ובפיוטים, אולם ספריו מלאים בליקויים לשוניים. לעיתים העתיק מילים לפי הגייתן האשכנזית, כמו "כוז" (כוס), "צלוכית" (צלוחית) ועוד. על מצבתו נכתב: הר"ר יוזפא שמש הלוי זצ"ל הוא היה שמש וסופר ונאמן הקהלה פה וורמיישא שלושים שנה והיה עניו ובעל מ' אהוב ונוח לבריות נפט' בש"ט (=בשם טוב/בשיבה טובה) ביו' ש"ק (=שבת קדש) י"ג שבט תל"ח לפ"ק תנצב"ה — לודוויג לוויזון, נפשות צדיקים, פרנקפורט 1855, מס' 37, באתר היברובוקס מעשה נסים נדפס לראשונה על ידי בנו אמסטרדם תנ"ו. מנהגים דק"ק וורמיישא - י"ל לראשונה על ידי מפעל תורת חכמי אשכנז (עם הערות הרב בנימין שלמה המבורגר ומבוא מאת יצחק זימר), מכון ירושלים 1988. לספר באוצר החכמה (למנויים בלבד): חלק א וחלק ב. ליקוטי יוסף - סידור תפילה עם פירושו. - עדיין בכתב יד. חלק הגדה של פסח י"ל על ידי מכון אכסניא של תורה 2023. שלמה איידלברג, ר’ יוזפא שמש דקהילת וורמיישא: עולם יהודיה במאה הי"ז, ירושלים: הוצאת ספרים ע"ש י"ל מאגנס, תשנ"א. שלמה איידלברג, ר' יפתח יוסף יוזפא הלוי מנצפך מוורמיישא: שמש, נאמן הקהל, ורושם רשומות (1604–1678), בתוך: Proceedings of the American Academy for Jewish Research, כרך 51 (1984), עמ' 1–22 (באתר JSTOR). א' מ' הברמן, "מנהגי הקהילה בוורמיזא מתוך ספר המנהגים של ר' יוזפא שמש", סיני כרך עט, עמוד רמז. יוזפא בן נפתלי הירץ מנצפך, דף שער בספרייה הלאומית מקובל לתעתק את שמו Juspa, כלומר יוּזְפַּא, אולם בנספח לספר "מנהגים דק"ק וורמיישא" שהו"ל מכון ירושלים (עמ' רע-רעא), הראה הרב המבורגר שככל הנראה בדורו של יוזפא שמש שמו בוטא Jousep', יוֹסֶפְּ (כפי שהגו אז יהודי גרמניה את החולם והאות ז'). Haggadah Shel Pesach – The Yosef Yusfa Haggadah, kolellashkenaz (באנגלית אמריקאית)
מורלט קשיש

מורלט קשיש (שם מדעי: Synthliboramphus antiquus) הוא מין של עוף ימי ממשפחת האלקיים. המורלט הוא מהקטנים שבמיני האלקיים כשאורכו מגיע ל-24–27 ס"מ ומשקלו ל-177–249 גרם. הזכרים גדולים יותר מהנקבות. זהו עוף נמוך קומה ההולך בצורה מגושמת ביבשה ובעל רגליים קטנות עם קרומי שחייה, מקור קטן, ראש ומקור כהים עם קצה מקור ורוד וגוף חום. הבטן והחזה לבנים וכך גם הלחיים. הזנב והכנפיים קצרים. התעופה של מין זה מתאפיינת במכות כנפיים תכופות ומהירות ובהטלטלות מצד לצד. המורלטים חיים במושבות קטנות ומתרבים בים הצהוב שלחופי סין, לאורך חופי רוסיה הפסיפית ועד לאיי היידי גוואי (אנ') שלחופי קולומביה הבריטית. חלק מהמורלטים נודדים 8,000 ק"מ עד לחופי הקינון שלהם. הם מקננים מתחת לעצים גדולים באיים ומטילים 1–2 ביצים. האפרוחים הבוקעים יוצאים מיד לשחות בים, מה שנחשב כהתבגרות המהירה ביותר בעולם העופות. הבוגרים נאלצים להסתתר מעופות דורסים כמו בז נודד או עיטם לבן ראש וגם מחולדות, שטורפות את הביצים. רבים מהמורלטים הצעירים הבוקעים נטרפים על ידי טורפים ומעטים מגיעים לים. הם אוכלים דגים וסרטנים קטנים שהם תופסים בצלילה מתחת למים. הם משתמשים בכנפיהם כדי לעופף בתוך המים בעקבות טרפם. Synthliboramphus antiquus antiquus - נפוץ בצפון מזרח אסיה, האיים האלאוטיים ובמערב קנדה. Synthliboramphus antiquus microrhynchos - נפוץ באיי קומנדור שבמזרח רוסיה. מדיה וקבצים בנושא מורלט קשיש בוויקישיתוף מורלט קשיש, באתר ITIS (באנגלית) מורלט קשיש, באתר NCBI (באנגלית) מורלט קשיש, באתר Animal Diversity Web (באנגלית) מורלט קשיש, באתר GBIF (באנגלית) מורלט קשיש באתר הרשימה האדומה של IUCN
סערון סולנדר

סערון סולנדר (שם מדעי: Pterodroma solandri), הוא מין של עוף ימי ממשפחת היסעוריים החי בעיקר באי הלורד האו שמדרום לאוסטרליה, בו חיים יותר מ-100,000 פרטים. בעבר היו קיימים גם באי נורפוק ממנו נכחדו עקב ציד. גם באי בהם הם נותרו הם בסכנה, עקב טריפת ביצים בידי עופות אחרים, טריפה בידי חולדות, עקב שיטפונות המאורות בהם הם מקננים וכן עקב טביעה ברשתות דיג. אורכו של סערון זה כ-40 ס"מ, בגודל של יונה והוא בעל נוצות אפורות כהות עם עיניים גדולות ושחורות ומקור מעוקל כהה בעל בליטה. הרגליים קטנות ובעלות קרומי שחייה. היסעורים מקננים במושבות באי לורד האו ומקננים בין העצים הגבוהים במאורות בקרקע. הם נוחתים מהשמיים אל האדמה בצורה מגושמת ורובם נופלים אליה אך לא נפגעים. עקב פגיעותם הם מטרה קלה לטורפים כמו עופות דורסים. מדיה וקבצים בנושא סערון סולנדר בוויקישיתוף סערון סולנדר, באתר ITIS (באנגלית) סערון סולנדר, באתר NCBI (באנגלית) סערון סולנדר, באתר Animal Diversity Web (באנגלית) סערון סולנדר, באתר GBIF (באנגלית) סערון סולנדר באתר הרשימה האדומה של IUCN
חרטומנית

חרטומנית (שם מדעי: Limnodromus) הוא סוג של עוף ממשפחת החרטומניים הקרוב ללימוזה. מיני החרטומנית חיים בצפון של סיביר ושל אמריקה הצפונית באזורי חופים ובגדות נהר. יש להם מקורים ארוכים ורגליים ארוכות ודקות והם יכולים לשלוף טרף קטן מסדקים באבני החוף. הם בעלי גוף אפור אך מנומר מעט ועוזר להם בהסוואה. החרטומניות נודדות בחורף לאזורים חמימים יותר, לדרום ארצות הברית ואף לאמריקה המרכזית ואמריקה הדרומית. החרטומנית האסייתית נודדת עד לצפון אוסטרליה. ישנם 3 מינים בסוג: חרטומנית קצרת-מקור (Limnodromus griseus) חרטומנית ארוכת-מקור (Limnodromus scolopaceus) חרטומנית אסייתית (Limnodromus semipalmatus) מדיה וקבצים בנושא חרטומנית בוויקישיתוף חרטומנית, באתר ITIS (באנגלית) חרטומנית, באתר NCBI (באנגלית) חרטומנית, באתר האנציקלופדיה של החיים (באנגלית) חרטומנית, באתר GBIF (באנגלית) חרטומנית, באתר אנציקלופדיה בריטניקה (באנגלית)
אנציקלופדיסטים

האנציקלופדיסטים היו הוגי דעות צרפתים שחיו במאה ה-18, והיו בין עורכי וכותבי האנציקלופדיה הגדולה למדעים, האמנויות והמלאכות. ב-1745 הופקד ז'אן לה רון ד'אלמבר על תרגום לצרפתית של החיבור האנגלי שנקרא "סייקלופדיה" (Cyclopaedia). מתרגום פשוט, התפתחה היצירה לכלל מיזם מקורי חסר תקדים בהיקפו - "ל'אנסיקלופדי" (l'Encyclopédie) - האנציקלופדיה הגדולה. ד'אלמבר, יחד עם דני דידרו שהיה לעורך הראשי, ובשיתופם של ז'אן-ז'אק רוסו ווולטייר ערכו את אחת מהאנציקלופדיות הראשונות בעולם (בהתבסס על ציקלופדיית צ'יימברס שיצאה בשנת 1728), שביקשה לבטא את רוח עידן האורות (או "הנאורות"). האנציקלופדיה הגדולה עסקה בנושאי דת, פילוסופיה, מדעים ורפואה. הערכים בה, פעמים רבות, לא היו אינפורמטיביים גרידא, אלא שילבו גם - במוסתר או בגלוי - את דעותיהם האישיות של האנציקלופדיסטים שערכו אותה, דעות שחלקים נרחבים מהן נחשבו לרדיקליות לתקופה. כך הדבר בעיקר בעניין הדעות שבוטאו מעל הדפי האנציקלופדיה הגדולה על הממסד הקתולי ועל אנשי הכמורה. האנציקלופדיסטים לא היו מקשה אחידה. ראשית, לאורך שנות הכתיבה של האנציקלופדיה השתתפו שלושה דורות של אנציקלופדיסטים. היו בהם, בדור המייסדים, כותבים שביקשו לגשר ולהכיל את הפיתוחים התאורטיים הגדולים של המאה השבע עשרה (ויהיו אלה דקארט או ניוטון, למשל), והיו בהם אלה שחיו לתוך המהפכה הצרפתית. בין הדורות ניכרו פערים: בעולם האינטלקטואלי שלהם, במטרות שלהם, בנושאי הכתיבה, בסגנונות הכתיבה. שנית, גם מבחינה ביוגרפית טהורה היו הבדלים בין הכותבים: היו ביניהם ברונים כדוגמת מונטסקייה והיו בינם ממזרים כדוגמת ד'אלמבר. היו גם כותבים רבים על הספקטרום בין שתי נקודות הקיצון הללו. מהבחינה הזו, ומהבחינה הזו בלבד, אפשר היה לומר משהו נרחב ומגוון בכותבים לפרויקט האנציקלופדיה הגדולה. דבר זה התבטא גם בפרקטיקה של כתיבת ערכים רבים באותו הנושא, כלי ששימש להדגשת הדעות השונות של הכותבים השונים. יש להודות, עם זאת, שלגבי רבים מהכותבים אפשר לומר שגם אם כתבו באלמוניות היו ידועים כאנציקלופדיסטים בציבור וחלק מהכותבים לפרויקט אף היו במרכז סצנת הסלונים שאפיינה את פריז הבורגנית של התקופה. מעבר לכך, אף שניסו לצנזר את פרויקט האנציקלופדיה פעמים רבות (ופעמיים גם עצרו את הדפסת העותקים), בסוף ימיו של הפרויקט הוא כבר השתייך לקונצנזוס נרחב. כל אלה תרמו להדגשת והעברת המסרים שהאנציקלופדיסטים כיוונו אליהם. אייזק אסימוב קרא לאחד מהסיפורים המרכיבים את ספרו המוסד השמיימי (מסדרת המוסד) בשם "האנציקלופדיסטים", ככינויה של חבורת מדענים שמטרתה לכתוב אנציקלופדיה רבת היקף בשם האנציקלופדיה גלאקטיקה, המתבססת על רעיון האנציקלופדיה הגדולה של האנציקלופדיסטים הצרפתיים, וכמוה מתפרשת כתיבתה גם היא על פני שנים רבות ומטרתה להכיל את הידע האנושי כולו. הפילוסופית מאת: פטר פרנגה, תרגום מגרמנית: יוסיפיה סימון, הוצאת ידיעות אחרונות, 2009 מדיה וקבצים בנושא אנציקלופדיסטים בוויקישיתוף M. Bartholomew, S. Clennell, L. Walsh, The Enlightenment: Studies 1, Open University, 1992, עמ' 12-15 ערך זה הוא קצרמר בנושא תרבות ובנושא צרפת. אתם מוזמנים לתרום לוויקיפדיה ולהרחיב אותו.